CELEX: 32017R0803
Language: et
Date: 2017-05-08 00:00:00
Title: Komisjoni rakendusmäärus (EL) 2017/803, 8. mai 2017, millega muudetakse määrust (EMÜ) nr 316/91 teatavate kaupade klassifitseerimise kohta koondnomenklatuuris

12.5.2017   
            
            
               ET
            
            
               Euroopa Liidu Teataja
            
            
               L 121/1
            
         KOMISJONI RAKENDUSMÄÄRUS (EL) 2017/803,
   8. mai 2017,
   millega muudetakse määrust (EMÜ) nr 316/91 teatavate kaupade klassifitseerimise kohta koondnomenklatuuris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
   ning arvestades järgmist:
   
               (1)
            
            
               Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad teatavate kaupade klassifitseerimist.
            
         
               (2)
            
            
               Komisjoni määruse (EMÜ) nr 316/91 (3) lisa punkt 2 klassifitseerib pastöriseeritud valge pasta, mis on tuntud nimetuse all „creamed coconut“ ja valmistatud peeneks jahvatatud kookospähklituumast ning mis on üldjuhul ette nähtud kasutamiseks toidu, näiteks kastmete ja muude toiduainete valmistamisel, kombineeritud nomenklatuuri rubriiki 2008 kui muul viisil töödeldud ja mujal nimetamata pähklid. Toote klassifitseerimine kombineeritud nomenklatuuri rubriiki 0801 oli välistatud, kuna pastöriseerimine ei olnud 8. grupis lubatud.
            
         
               (3)
            
            
               Määrusega (EMÜ) nr 2658/87 kehtestatud kombineeritud nomenklatuur põhineb rahvusvahelisel kaupade kirjeldamise ja kodeerimise harmoneeritud süsteemil, mille töötas välja Tollikoostöö Nõukogu (nüüd Maailma Tolliorganisatsioon) ja mis kehtestati 14. juunil 1983 Brüsselis sõlmitud rahvusvahelise konventsiooniga ning kiideti liidu nimel heaks nõukogu otsusega 87/369/EMÜ (4).
            
         
               (4)
            
            
               8. gruppi kuuluv märkus 3 a lisati harmoneeritud süsteemi 1992. aastal. Kõnealune märkus lubab mõõdukat kuumtöötlemist, et suurendada sellesse peatükki kuuluvate kuivatatud pähklite säilivust või stabiilsust. Nagu selgub harmoniseeritud süsteemi ajaloolistest dokumentidest, asendati algne termin „pastöriseerimine“ lõpuks üldisema väljendiga „mõõdukas kuumtöötlemine“. Euroopa Liidu kombineeritud nomenklatuuri (5) 8. grupi juurde kuuluvate selgitavate märkustega määratletakse liidu tasandil, et pastöriseerimine on muu hulgas sellesse gruppi kuuluvate puuviljade ja pähklite puhul lubatud.
            
         
               (5)
            
            
               Seepärast on asjakohane punkt 2 määruse (EMÜ) nr 316/91 lisa tabelist välja jätta, et hoida ära võimalikke lahknevusi kuivatatud kookostoodete (nagu näiteks mõõdukalt kuumtöödeldud creamed coconut) tariifsel klassifitseerimisel ning tagada kombineeritud nomenklatuuri ühetaoline kohaldamine kogu liidus.
            
         
               (6)
            
            
               Seetõttu tuleks määrust (EMÜ) nr 316/91 vastavalt muuta.
            
         
               (7)
            
            
               Käesoleva määrusega ette nähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EMÜ) nr 316/91 lisas esitatud tabeli punktile 2 vastav rida jäetakse välja.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. mai 2017
      
         
            Komisjoni nimel
         
         
            presidendi eest
         
         
            maksunduse ja tolliliidu peadirektoraadi
         
         
            peadirektor
         
         Stephen QUEST
      
   
   
      (1)  ELT L 269, 10.10.2013, lk 1.
   
      (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
   
      (3)  Komisjoni 7. veebruari 1991. aasta määrus (EMÜ) nr 316/91 teatavate kaupade klassifitseerimise kohta kombineeritud nomenklatuuris (EÜT L 37, 9.2.1991, lk 25).
   
      (4)  Nõukogu 7. aprilli 1987. aasta otsus 87/369/EMÜ rahvusvahelise kaupade kirjeldamise ja kodeerimise harmoneeritud süsteemi konventsiooni ja selle muutmisprotokolli sõlmimise kohta (EÜT L 198, 20.7.1987, lk 1).
   
      (5)  ELT C 214, 30.6.2015, lk 4.